PTG ปิดเช้าบวก 3% ลุ้นกำไรไตรมาส 4 โตรับค่าการตลาด แนวโน้มปี63แกร่งธุรกิจnon-oiIหนุน
PTG ปิดเช้าบวก 3% ลุ้นกำไรไตรมาส 4 โตรับค่าการตลาด แนวโน้มปี 63 แกร่งธุรกิจ non-oiI หนุน ล่าสุดปิดตลาดภาคเช้าอยู่ที่ 9.70 บาท บวก 0.30 บาท หรือ 3.19% สูงสุดที่ 9.80 บาท ต่ำสุดที่ 9.35 บาท ด้วยมูลค่าซื้อขาย 160.35 ล้านบาท
10 ม.ค. 2562

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ปิดตลาดภาคเช้าอยู่ที่ 9.70 บาท บวก 0.30 บาท หรือ 3.19% สูงสุดที่ 9.80 บาท ต่ำสุดที่ 9.35 บาท ด้วยมูลค่าซื้อขาย 160.35 ล้านบาท

โดย บริษัทหลักทรัพย์ทิสโก้ แนะนำ “ซื้อ” PTG ราคาเป้าหมาย 10 บาท/หุ้น โดยมองว่าราคาหุ้น PTG ปรับตัวลดลงมา 27% ในช่วง 3 เดือนที่ผ่านมา จากผลประกอบการที่สร้างความผิดหวังและไม่เติบโตเมื่อเทียบกับในอดีต ซึ่งเป็นผลมาจากค่าการตลาดที่หดตัวในธุรกิจจำหน่ายน้ำมันและค่าใช้จ่ายในการลงทุนขยายธุรกิจ non-oiI
ทั้งนี้คาดไตรมาส 4/2561 จะกลับมาเติบโตจากไตรมาสก่อน แต่ยังคงอ่อนตัวจากปีก่อน จากค่าการตลาดที่ปรับตัวดีขึ้นไตรมาสก่อน และในปีนี้คาดกำไรอยู่ที่ 629 ล้านบาท ซึ่งใกล้เคียงกับปี 2557 จากค่าการตลาดที่ยังคงอ่อนตัวเมื่อเทียบจากปีก่อน
สำหรับปี 2562-2563 คาดจากฐานที่ต่ำในปีนี้จะเห็นการเติบโตระดับ 18-23% ได้โดยเฉพาะในปี 2563 จากการเริ่มเก็บเกี่ยวกำไรจากการลงทุนในธุรกิจ non-oiI ในช่วงที่ผ่านมา ดังนั้นมองว่าราคาหุ้นที่ปรับตัวลงมาได้สะท้อนแนวโน้มผลประกอบการที่อ่อนตัวไปแล้ว ยังคงแนะนำ “ซื้อ” ราคาเป้าหมาย 10 บาท